La Bibia piemontèisa/Testament Neuv/Gioann/Gioann 17


Gioann

17

Gesù a prega 'l Pare 'd glorifichelo 

Gesù a l’ha dit ëste còse e peui, an aussand j’euj al cel, a dis: “Pare, l’ora a l’é vnùa; glorifica tò Fieul, parèj che tò Fieul at daga glòria, pròpi coma ti 't l’has daje autorità an sl’umanità antrega, për ch’a daga vita eterna a tuti coj ch’ it l’has daje.

Ora, costa-sì a l’é la vita eterna: ch’a conòsso ti, ch'it ses ël sol e ver Dé, e ch’a conòsso Gesù Crist, col che ti 't l’has mandà. Mi i l’hai date glòria an sla tèra: i l’hai compì ‘l travaj che ti ‘t l’avìe dame da fé. Adèss, Pare, rend-me glòria an toa presensa, la glòria che mi i l’avìa press ëd ti già da prima che 'l mond a fussa creà.

Gesù a prega për ij sò dissépoj 

I l’hai fàit conòsse tò Nom a j’òm che ti 't l’has fidame dal mond. A l’ero ij tò, e ti ‘t l’has damje, e lor a l’han ëscotà toa Paròla. Adèss a l’han capì che tut lòn ch’it l’has dame a ven da ti përchè i l’hai daje le paròle che ti 't l’has dame. Lor a l’han arseivuje e për dabon a capisso che mi i son ëvnù da ti e a chërdo che ti 't l’has mandame.

Mi i prego për lor; i prego nen për ël mond, ma për coj che ti ‘t l’has dame, përchè a son ij tò. Tut lòn ch’a l’é mè, a l’é 'l tò, e lòn ch’a l’é 'l tò, a l’é mè, e lor a l’han dame glòria. Adess i son pì nen ant ël mond, ma sti-sì a resto ant ël mond, e mi i 'rtorno da ti. Pare sant, guernje an tò Nom, coj, i diso, che ti ‘t l’has dame, parèj ch’a sio un coma nojàutri i soma un. Cand ch’i j’ero ansem a lor (ant ël mond) i-j goernavo an tò Nòm. I l’hai goernà coj ch’it l’has dame, e gnun ëd lor a l’é ‘ndàit përdù fòra ‘d col-là ch’a l’era destinà a perd-se, parèj che la Scritura a podèissa esse compìa. Adess, nopà, i ven-o da ti, e i diso ste còse 'nt ël mond përchè mia gòj a sia compìa an lor. I l’hai daje toa Paròla e ‘l mond a l’ha avuje an ghignon përchè lor a son nen dël mond, pròpi coma mi i son nen dël mond. I prego nen che ti i-j gave vìa dal mond, ma ch’it i-j ten-e lontan dal mal. Lor a son nen dël mond pròpi coma mi i son nen dël mond. Ch’a sio dedicà a la vrità: toa Paròla a l’é vrità. Coma ti ‘t l’has mandame, mi i l’hai mandà lor ant ël mond. E mi 'm dédico a lor, parèj che ‘dcò lor a sio përdabon dedicà (a mi).

Gesù a prega për ij chërdent dontsessìa 

Ora i prego nen mach për lor, ma ‘dcò për coj ch’a chërdran an mi për ël mojen ëd soa paròla. përchè a sio tùit un, pròpi coma ti, Pare, it ses an mi e mi an ti. I prego che lor a sio an nojàutri, përchè ‘l mond a chërda che ti ‘t l’has mandame. I l’hai daje la glòria ch’it l’has dame për ch’a sio un, tanme nojàutri i soma un – Mi an lor, e lor an mi - ch’a sìo un an manera completa, parèj che ‘l mond a conòssa che ti ‘t l’has mandame e ch’it jë veule bin, tanme ti ‘t l’has vorsùme bin.

Pare, mia anvìa për coj ch’it l’has dame a l’é che andoa ch’i son mi, a sio ‘dcò lor, parèj che lor a vëddo mia glòria, cola ch’it l’has dame motobin anans ëd la creassion dël mond. Pare giust, ël mond a l’ha nen conossute, ma mi i l’hai conossute, e sti-sì a l’han conossù ch’it ses ti ch’it l’has mandame, e mi i l’hai faje conòsse tò nòm, e i seguitraj a fejlo conòsse, përchè l’amor ch’it l’has avù për mi a sia an lor e mi an lor”.

Nòte 

Bibia
Testament Neuv
Gioann